[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 17.10.2007

SEC(2007) 1312

РАБОТЕН ДОКУМЕНТ ЗА СЛУЖИТЕЛИТЕ НА КОМИСИЯТА

Съпътстващ документ към Предложение за РЕГЛАМЕНТ НА СЪВЕТА относно създаването на система на Общността за предотвратяване, възпиране и и премахване на незаконния, недеклариран и нерегулиран риболов ОБОБЩЕНА ОЦЕНКА НА ВЪЗДЕЙСТВИЕТО {COM(2007) 602 окончателен}{SEC(2007) 1310}{SEC(2007) 1336}

ОБОБЩЕНА

Оценката на въздействието на предложението на Комисията за нова стратегия на Общността за предотвратяване, възпиране и премахване на ННН риболов представя възможни варианти за повишаване на ефективността на политиката на Общността с оглед възпирането на незаконния, недеклариран и нерегулиран (ННН) риболов и свеждането до минимум на неговите екологични и социално-икономически последици.

Докладът подчертава значителните вреди, причинени от ННН риболов, на морската околна среда и на икономическото положение на риболовната промишленост (в рамките на Общността и извън тях). Докладът предоставя данни относно обхвата на проблема и изяснява факторите, които насърчават операторите да извършват ННН риболов.

Докладът обобщава основните резултати, постигнати от Общността в рамките на политиката срещу ННН риболов, за периода след приемането на съответния план за действие през 2002 година. Той определя настоящите предизвикателства, пред които трябва да се изправи Общността, за да повиши ефективността на своите действия (да предотврати вноса в Общността на рибни продукти от ННН риболов; да обезкуражи риболовните оператори да извършват или да подкрепят извършването на ННН риболов и по-специално чрез използване на „флагове на неспазване“; да подобри спазването на правилата на Общата политика в областта на рибарството във водите на Общността).

Докладът анализира ефективността и въздействието на четири варианта за бъдещи действия от страна на Общността:

1. Продължаване на настоящата политика и фокусиране само върху прилагането и изпълнението на съществуващата рамка, без предлагане на регулаторни предложения;

2. Фокусиране само върху риболовните дейности извън ЕС (посредством международни действия и действия на Районни организации за управление на риболова, (РОУР));

3. Предприемане на подход с отчитане спецификата на всеки отделен случай, за запаси и зони, в които се извършва значителен ННН риболов;

4. Разработване на всеобхватен пакет, включващ както регулаторни мерки, така и ръководни принципи на политиката на ЕС, който да обхване водите на ЕС и извън него, да допълни съществуващата рамка и да гарантира по-добро спазване на действащите правила, както и да разреши на ЕС до приеме едностранни амбициозни мерки, когато многостранните мерки не оправдават очакванията на ЕС.

Докладът препоръчва последният вариант като единственият способен да се заеме ефективно с настоящите предизвикателства пред Общността да повиши ефективността на своите действия срещу ННН риболов. Всеобхватният подход би позволил запълване на съществуващите пропуски в системата на Общността, които насърчават продължаването на ННН риболов. Този вариант подкрепя дългосрочни мерки във всички засегнати области (схема за сертифициране на вноса; възможност за Общността да прилага едностранни мерки спрямо държави или риболовни кораби, които извършват или подкрепят ННН риболов; сближаване на максималните размери на санкциите за сериозни нарушения на правилата на ОПОР). Този вариант би довел до значителни промени и вероятни разходи, по-специално свързани с търговското измерение на препоръчания подход, и предполага съпътстващи мерки относно някои развиващи се страни. Става ясно обаче, че амбициозният подход, препоръчан чрез този вариант, би бил единственият съизмерим с важността на проблема.